સપ્ટેમ્બરની નવમી તારીખે બપોરે દોઢ વાગે કેન્દ્ર સરકારે તેના કર્મચારીઓ માટે મોંઘવારી ભથ્થાંમાં છ ટકાના વધારાની જાહેરાત કરી. એ પછી પાંચ જ મિનિટમાં બિહારના મુખ્યપ્રધાન નીતિશકુમારે પણ રાજ્યના કર્મચારીઓ માટે એટલા જ વધારાની જાહેરાત કરી. બરાબર અડધા કલાક પછી મુખ્ય ચૂંટણી કમિશનર નસીમ ઝૈદીએ બિહાર વિધાનસભાની ચૂંટણીની તારીખો જાહેર કરી અને બાર ઓક્ટોબરથી પાંચ નવેમ્બર સુધીમાં પાંચ તબક્કામાં મતદાનની પ્રક્રિયા પૂર્ણ કરવાના આયોજનની વિગતો આપી. આ જાહેરાતની ક્ષણથી જ બિહારમાં ચૂંટણીની આચારસંહિતાના અમલની શરૂઆત થઈ જતી હતી.કેન્દ્ર અને રાજ્યના સરકારી કર્મચારીઓનાં મોંઘવારી ભથ્થાંમાં વધારાની જાહેરાત થોડી મિનિટોના અંતરને કારણે આચારસંહિતાના અવરોધમાંથી બચી ગઈ.